पाएं अपने शहर की ताज़ा ख़बरें और फ्री ई-पेपरडाउनलोड करें
तेज गर्मी के बीच चित्तौड़गढ़ जिले में मौसम ने पलटा खाया। तड़के हुई बूंदाबांदी ने पूरे वातावरण में हल्की ठंडक घोल दी जिससे लोगों को चिलचिलाती गर्मी से राहत मिली। मौसम विशेषज्ञों का मानना है कि हिन्द महासागर की हवाओ का रुख परिवर्तित होने के कारण अप्रैल-मई माह में मौसम में बदलाव देखा जा रहा है। जिले में इसलिए कभी तेज हवाएं चल रही हैं तो कभी हल्की बूंदाबांदी हो रही है। हालांकि दिन बढ़ने के साथ तेज धूप भी निकली लेकिन हल्की ठंडी हवाओं के कारण धूप का तेज महसूस नहीं हुआ।
बूंदाबांदी से अधिकतम तापमान में करीब तीन डिग्री की गिरावट आई है। शनिवार को अधिकतम तापमान 43.4 डिग्री तथा न्यूनतम तापमान 26.1 डिग्री था। रविवार को अधिकतम तापान लुढ़ककर 40 डिग्री पर आ गया। मौसम में आए बदलाव के बाद हवाओं ने भी अपना रुख बदल लिया है।
हवाओं के रुख बदलने से बदला मौसम
उत्तरी-पश्चिम हवाएं अब दक्षिण-पश्चिम हो गई हैं। रविवार को भोर के समय हल्की बूंदाबांदी के बाद मौसम सुहाना हो हो गया है। उसके बाद धूप जरूर निकली, लेकिन धूप का तेज ज्यादा नहीं होने के कारण गर्मी से राहत मिली।
तीन से चार दिनों तक ऐसा ही रहेगा मौसम
सहायक आचार्य, भूगोल और मौसम विशेषज्ञ डॉ.नरेंद्र गुप्ता का कहना है कि अप्रैल-मई माह में सूर्य की स्थिति भूमध्य रेखा के ठीक ऊपर होती है। सूर्य की तीव्र किरणें वातावरण से नमी सोख लेती हैं जिससे धरातल पर तापमान बढ़ने लग जाता है।
इसी समय देश के पश्चिमी भागों और पाकिस्तान से आने वाली गर्म हवाओं के कारण तापमान में वृद्धि भी देखने को मिलती है। भूमध्य रेखा के पास स्थित हिंद महासागर में तापमान करीब 30 डिग्री सेंटीग्रेड हो जाता है। इसी समय मानसूनी हवाओं की दिशा में परिवर्तन होने लगता है।
यह स्थिति राजस्थान में लगभग 15 जून तक बनी रहेगी। जिले में तीन से चार दिनों तक मौसम का मिजाज ऐसा ही रहेगा। तेज हवाओं के साथ गरज-चमक के साथ बौछारें पड़ने की संभावना है। अधिकतम तापमान में गिरावट आएगी, लेकिन न्यूनतम ताममान स्थिर रहने से रात में उमस भरी गर्मी महसूस होगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva zho_Hant eng_Latn